EARTHร้อนตปท.หาข้อมูลแจงพันธกิจ5ปี
นักลงทุนต่างชาติวิ่งหาข้อมูล &#8220;เอ็นเนอร์ยี เอิร์ธ&#8221; ผู้บริหารเตรียมแจงพันธกิจ 5 ปี 5 เหมือง หุ้นแม่ลูกจูงมือซิลลิง
4 ต.ค. 2555

นักลงทุนต่างชาติวิ่งหาข้อมูล “เอ็นเนอร์ยี เอิร์ธ” ผู้บริหารเตรียมแจงพันธกิจ 5 ปี 5 เหมือง หุ้นแม่ลูกจูงมือซิลลิง
ราคาหุ้นบริษัท เอ็นเนอร์ยี เอิร์ธ (EARTH) และใบสำคัญแสดงสิทธิซื้อหุ้น (EARTHW3) ปรับตัวขึ้นแรงชนเพดาน 30% (ซิลลิง) ท่ามกลางมูลค่าซื้อขายหนาแน่น โดย EARTH ปิดที่ 6.60 บาท เพิ่มขึ้น 1.50 บาท มูลค่าซื้อขาย 1,687.28 ล้านบาท และ EARTH –W3 ปิด 5 บาท เพิ่มขึ้น 1.52 บาท
นายขจรพงศ์ คำดี กรรมการผู้จัดการ บริษัท เอ็นเนอร์ยี เอิร์ธ กล่าวว่า ราคาหุ้น EARTH ปรับตัวขึ้นแรง คาดว่ามาจากความสนใจของนักลงทุนต่างชาติที่มองว่าเป็นหุ้นที่มีอัตราการเติบโตและทำได้ตามแผน สัดส่วนราคากำไรต่อหุ้น (พี/อี) ต่ำเพียง 14 เท่า ซึ่งวันที่ 4 ต.ค.นี้ ต่างชาติจะเข้ามาคุย บริษัทมีความตั้งใจที่จะเสนอแผน 5 ปีให้ต่างชาติเป็นข้อมูล
สำหรับพันธกิจ 5 ปี มีแผน 5 เหมือง 5 ประเทศ โดยแต่ละปีจะซื้อเหมืองใหม่ 1 เหมือง ปริมาณถ่านหินสำรอง 40 ล้านตัน/เหมือง/10 ปี หากเป็นไปตามแผน หลังปีที่ 5 มีเหมืองครบ 5 เหมือง จะขายถ่านหินได้ 20 ล้านตัน ตันละ 2,000 บาท หรือ 4 หมื่นล้านบาท/ปี
ลูกค้า 5 ประเทศ ปัจจุบันมีไทย จีน และอินเดีย ขณะนี้ส่งมอบให้อินเดียไปแล้ว 1 ลำเรือ หรือ 5 หมื่นต้น และกำลังโหลดลำที่ 2 นอกจากนี้จะขยายตลาดไปยังอินโดนีเซีย ขายถ่านหินคุณภาพต่ำให้กับโรงไฟฟ้า และหาตลาดในกัมพูชาหรือเกาหลีใต้ ตามโครงสร้างสายงานบริหาร 5 สายที่นำต่างชาติมืออาชีพเข้ามาร่วมบริหาร ซึ่งแผนนี้พยายามทำให้เสร็จก่อนเปิดเออีซี